b'\n_START_ARTICLE_\nIvan Tabaj\n_START_SECTION_\nZgodnje \xc5\xbeivljenje\n_START_PARAGRAPH_\nBil je sin znanega kroja\xc4\x8da Janeza Tabaja iz \xc5\xa0tandre\xc5\xbea \xc5\xa1t. 5 in Marije Golja. Imel je \xc5\xa1tiri starej\xc5\xa1e brate, Andreja, Alojzija, Bla\xc5\xbea in Antona ter sestri Marijo in Leopoldino in \xc5\xa1e tri brate in sestre, ki so zgodaj umrli. Andrej Tabaj je bil tudi duhovnik in profesor verouka, medtem ko Bla\xc5\xbe je bil \xc5\xbeandarm oz. oro\xc5\xbenik in od 26. marca 1905 ob\xc4\x8dinski obhodnik v \xc5\xa0tandre\xc5\xbeu (\xc4\x8drnovojnik in \xc4\x8detovodja (vodnik) v prvi svetovni vojni). Brat Anton je bil pisar na sodi\xc5\xa1\xc4\x8du v Gorici; Alojzij je pa bil trgovec v \xc5\xa0tandre\xc5\xbeu, na Velikem Dolu in v Trstu. Ivan je po pripravnici leta 1892 za\xc4\x8del obiskovati gori\xc5\xa1ko gimnazijo; maturiral je leta 1900. Od leta 1900 do 1904 je bil v gori\xc5\xa1kem bogoslovju. Bil je posve\xc4\x8den v ma\xc5\xa1nika 31. julija 1904. 7. avgusta 1904 je imel novo ma\xc5\xa1o v cerkvi v \xc5\xa0tandre\xc5\xbeu.\n_START_SECTION_\nSlu\xc5\xbebovanje\n_START_PARAGRAPH_\n14. oktobra 1904 ga je nad\xc5\xa1kof Andrej Jordan imenoval za prefekta v gori\xc5\xa1kem de\xc5\xa1kem semeni\xc5\xa1\xc4\x8du. \xc5\xbde 31. oktobra 1904 je prejel imenovanje za kanclista v nad\xc5\xa1kofijski pisarni. Leta 1905 je postal kaplan na Placuti, kjer je ostal do leta 1911. Isto\xc4\x8dasno je do leta 1907 vodil Alojzijevi\xc5\xa1\xc4\x8de v Gorici. Prejel je imenovanje za pomo\xc5\xbenega kateheta na vi\xc5\xa1ji dr\xc5\xbeavni gimnaziji; njegov predhodnik je bil dr. Alojzij Fogar. V tem obdobju so bili njegovi kolegi Karel Capuder, Andrej Ipavec, Rudolf Lavren\xc4\x8di\xc4\x8d, Gustav Novak, Nikolaj Omersa, Fran Ore\xc5\xa1ec, Karel Ozvald, Anton \xc5\xa0antel in Ludvik Vazzaz, pa tudi Richard von Schubert-Soldern, Emilio Turus, Franz X. Zimmermann, Janko Bratina, Anton Gvajc; njegovi dijaki so pa bili tudi kasnej\xc5\xa1i duhovnik in hrva\xc5\xa1ki javni delavec Herman Trdan, zgodovinar Milko Kos, zdravnik in soustanovitelj Dentisti\xc4\x8dne \xc5\xa1ole in njen prvi ravnatelj Rado Sfiligoj ter odvetnik in planinski pisec Viktor Vovk. Bodisi dijaki kot profesorji so pustili pomembno sled v kulturni zgodovini \xc5\xa1ir\xc5\xa1e regije. Ker so bile paralelke v tistih letih lo\xc4\x8dene po narodnosti le od 1. do 3. razreda, je pou\xc4\x8deval tudi v narodnostno me\xc5\xa1anih razredih in med dijaki teh razredov, ki so kasneje postali znani, najdemo na primer italijanskega pesnika Biagia Marina, arhitekta Umberta Cuzzija, germanista in prevajalca Ervina Pocarja in umetnostnega zgodovinarja Antonia Morassija. 7. julija 1912 je bil dokon\xc4\x8dno imenovan za rednega kateheta na slovenski paralelki gori\xc5\xa1ke gimnazije, ki so jo ustanovili leta 1910 in na kateri je bil pouk \xc5\xbee popolnoma v sloven\xc5\xa1\xc4\x8dini. Njegovi kolegi v u\xc4\x8diteljskem zboru so bili profesorji Janko Bezjak, Rudolf Cvetko (prvi Slovenec, ki je osvojil olimpijsko medaljo, na olimpijskih igrah v Stockholmu leta 1912), Edvard Dolin\xc5\xa1ek, Andrej Ipavec, Rudolf Lavren\xc4\x8di\xc4\x8d, Martin Mastnak, Karol Pirjevec, Fran Pov\xc5\xa1i\xc4\x8d, Karol Prijatelj, Jakob Cimermann, Fran Devetak, Matija Rauter, Anton Sovre, Ivan Steblovnik, Josip Marold, Ivan Mercina, Ivan Vouk, Ivan \xc5\xbdnidar\xc4\x8di\xc4\x8d, Simon \xc5\xa0turm in \xc5\xa1olski zdravnik Leo Wolfer._NEWLINE_Med njegovimi dijaki v tem obdobju najdemo tudi Alberta Rejca, kasnej\xc5\xa1ega politi\xc4\x8dnega vodjo tajne organizacije TIGR, kasnej\xc5\xa1e zdravnike Lamberta Mermoljo, Stanislava Pavlico, Vilmo Dominko ter Lojzeta Simonitija, kasnej\xc5\xa1ega pesnika Ludvika Zorzuta, bodo\xc4\x8dega poslanca v Rimu Engelberta Besednjaka, novinarja Rada Bedna\xc5\x99ika, kasnej\xc5\xa1ega duhovnika in dobrotnika Viktorja Kosa in slovenskega polkovnika ameri\xc5\xa1ke vojske, voja\xc5\xa1kega obve\xc5\xa1\xc4\x8devalca ter soustanovitelja ameri\xc5\xa1ke obve\xc5\xa1\xc4\x8devalne slu\xc5\xbebe Cia Andreja (Andrew) Kobala - Andyja. Kar se Alberta Rejca ti\xc4\x8de, velja omeniti tajni dokument UDBE z dne 31. maj 1948, v katerem med drugim pi\xc5\xa1e:\xc2\xa0\xc2\xbb[\xe2\x80\xa6] Rejc Albert je gimnazijo \xc5\xa1tudiral v Gorici. \xc5\xbde takrat je bil zelo miren, pobo\xc5\xbeen ter popolnoma pod vplivom duhovnikov. [\xe2\x80\xa6]\xc2\xab\xc2\xa0Leta 1913 je za\xc4\x8dela delovati samostojna slovenska gimnazija, na kateri je Ivan Tabaj \xc5\xa1e naprej pou\xc4\x8deval kot redni katehet. V okviru gimnazije je bil med soustanovitelji \xc2\xbbPodpornega zaloga \'Simon Gregor\xc4\x8di\xc4\x8d\' za uboge u\xc4\x8dence cesarsko kraljeve slovenske gimnazije v Gorici\xc2\xab, ki je \xc2\xbbpodpiralo revne u\xc4\x8dence kme\xc4\x8dkih stari\xc5\xa1ev\xc2\xab. Bil je tudi v odboru \xc2\xbbDija\xc5\xa1ke mize\xc2\xab, tj. \xc5\xa1tudentske menze v Alojzijevi\xc5\xa1\xc4\x8du, ki je v \xc5\xa1olskem letu 1912/1913 brezpla\xc4\x8dno ali za majhno pla\xc4\x8dilo skrbela za kuhane obroke za slovenske u\xc4\x8dence gori\xc5\xa1kih \xc5\xa1ol. Konec leta 1915 je na ljubljanski c. kr. vi\xc5\xa1ji realki prevzel ure pesnika in teologa dr. Mihaela Opeke, ki je bil imenovan za c. kr. de\xc5\xbeelnega \xc5\xa1olskega nadzornika. V Ljubljani je bil \xc4\x8dlan in\xc5\xa1pekcijske konference za srednje \xc5\xa1ole skupaj s kanonikom in zgodovinarjem dr. Josipom Grudnom, s konzistoralnim svetnikom, zgodovinarjem in pisateljem dr. Francem Pernetom, z bogoslovnim in nabo\xc5\xbenim pisateljem prof. Gregorjem Pe\xc4\x8djakom, s prof. Lesi\xc4\x8dnikom, s pesnikom, pisateljem, dramatikom in urednikom dr. Alojzijem Merharjem, s teologom, pedagogom in \xc4\x8dastnim doktorjem Josipom Dem\xc5\xa1arjem, s cerkvenim govornikom, pisateljem in teologom prof. dr. Josipom Jer\xc5\xa1etom in s prof. dr. Andrejem Ple\xc4\x8dnikom, ki je bil brat arhitekta Jo\xc5\xbeeta Ple\xc4\x8dnika ter njegov teolo\xc5\xa1ki referent pri ustvarjanju sakralnih prostorov . Med prvo svetovno vojno je nekaj \xc4\x8dasa \xc5\xbeivel in delal v Trstu; prav v Trstu je decembra 1916 ma\xc5\xa1eval v kapucinski cerkvi za umrlega cesarja Franca Jo\xc5\xbeefa. Po prvi svetovni vojni in posledi\xc4\x8dnem prihodu Italije je italijanska dr\xc5\xbeava za\xc4\x8dela izvajati velik pritisk na slovensko narodno skupnost, \xc5\xa1e posebno na intelektualce, u\xc4\x8ditelje in profesorje. Leta 1919 je Ivan Tabaj \xc5\xa1e bil \xc4\x8dlan maturitetne izpitne komisije za slovenske dijake v Gorici, skupaj s kolegi dr. Andrejem Budalom, Giovannijem Lorenzonijem, Andrejem Ipavcem, Robertom Kendo, dr. Karlom Pirjevcem, dr. Josipom Pavlinom in Umbertom Bonnesom. Leta 1923 so ga italijanske fa\xc5\xa1isti\xc4\x8dne oblasti \xc5\xa1e pred Gentilejevo \xc5\xa1olsko reformo, ki je predvidevala ukinitev slovenskih \xc5\xa1ol na zasedem ozemlju Primorske, nasilno upokojile in mu hudo zagrenile \xc5\xbeivljenje (kot zanimivost: biv\xc5\xa1i Tabajev dijak, italijanski pesnik Biagio Marin, je takoj po prvi svetovni vojni na rimski Univerzi kon\xc4\x8dal \xc5\xa1tudij filozofije prav pod mentorstvom avtorja protislovenske \xc5\xa1olske reforme Giovannija Gentileja). Ivanovega brata Andreja je kot narodno zavednega Slovenca doletela ista usoda \xc5\xbee dve leti prej: oktobra 1920 so \xc5\xa1olske oblasti zahtevale, da se pred\xc4\x8dasno upokoji ali da gre za kateheta na u\xc4\x8ditelji\xc5\xa1\xc4\x8de v Tolmin; izbral je pouk v Tolminu, a oktobra 1921 so ga vseeno prisilno upokojili (v tistem obdobju sta bila predsednika italijanske vlade levi\xc4\x8darja Giovanni Giolitti in Ivanoe Bonomi, ministra za \xc5\xa1olstvo pa filozof Benedetto Croce in fizik Orso Mario Corbino). Po upokojitvi se je Ivan Tabaj, hudo izmu\xc4\x8den zaradi nevzdr\xc5\xbenega pritiska nanj, umaknil v \xc5\xa0tandre\xc5\xbe, kjer je pomagal \xc5\xbeupniku Jo\xc5\xbeefu Kosovelu. Od leta 1926 je bil s patrom Sofronijem Kozlev\xc4\x8darjem edini slovenski spovednik v baziliki na Sveti Gori pod italijansko zasedbo.  Stalno \xc5\xa1ikaniranje italijanskih oblasti, katerim se je - kolikor se je dalo - upiral (na primer je dosledno odbijal vse poskuse, da bi mu poitalijan\xc4\x8dili priimek), je \xc5\xa1e dodatno poslab\xc5\xa1alo njegovo zdravstveno stanje, ki je bilo \xc5\xbee na\xc4\x8deto, saj je \xc5\xbee ve\xc4\x8d let bolehal za epilepsijo. \xc4\x8casopis Slovenec je \xc5\xbee leta 1917 poro\xc4\x8dal o huj\xc5\xa1em napadu te bolezni med sveto ma\xc5\xa1o v ljubljanski stolnici. Ni\xc4\x8d manj stresno obdobje po prvi svetovni vojni je, kot re\xc4\x8deno, negativno vplivalo na zdravstveno stanje upokojenega \xc4\x8dastnega profesorja Tabaja. Ob nekem ponovnem napadu bolezni so ga odpeljali v gori\xc5\xa1ko bolni\xc5\xa1nico. Ko se je vrnil, je doma\xc4\x8dim pripovedoval o fizi\xc4\x8dnih in moralnih poni\xc5\xbeanjih, ki jih je kot Slovenec bil dele\xc5\xbeen med "zdravljenjem", vklju\xc4\x8dno z gro\xc5\xbenjo, da ga bodo internirali v umobolnico. Doma\xc4\x8dim je ukazal, naj ga - ob morebitnem novem napadu - raje zaprejo v \xc5\xa1talo. _NEWLINE_Leta 1928 mu je umrl brat Andrej, ki po fa\xc5\xa1isti\xc4\x8dnem fizi\xc4\x8dnem napadu, ki ga je do\xc5\xbeivel v Vidmu, si ni ve\xc4\x8d opomogel.\n_START_SECTION_\nSmrt in pokop\n_START_PARAGRAPH_\nUmrl je leta 30. novembra 1939. O njegovi smrti sta poro\xc4\x8dala tudi \xc4\x8dasopisa Slovenski list iz Buenos Airesa ter \xe2\x80\x9cAmerikanski Slovenec\xe2\x80\x9d, katerega so tiskali v ameri\xc5\xa1kem mestu Chicago (italijanske oblasti so \xc5\xbee mnogo let prej ukinile slovenske \xc4\x8dasopise na okupiranem ozemlju Primorske); po kraj\xc5\xa1em \xc5\xbeivljenjepisu je novinar \xc4\x8dasopisa Amerikanski Slovenec napisal, da je Ivan Tabaj slu\xc5\xbeboval v Gorici (na semeni\xc5\xa1\xc4\x8du in na gimnaziji), ker ga \xe2\x80\x9cpode\xc5\xbeelska du\xc5\xa1nopastirska slu\xc5\xbeba ni veselila\xe2\x80\x9d. Italijanske oblasti, ki so mu onemogo\xc4\x8dile slu\xc5\xbebovanje v Gorici, so po njegovi smrti celo prepovedale pokop na doma\xc4\x8dem pokopali\xc5\xa1\xc4\x8du v \xc5\xa0tandre\xc5\xbeu. Ivan Tabaj je bil sprva pokopan v Gorici; \xc5\xa1ele po drugi svetovni vojni so ga prekopali in zdaj po\xc4\x8diva v \xc5\xa0tandre\xc5\xbeu z bratom Andrejem in z ne\xc4\x8dakom Andrejem (sin Bla\xc5\xbea Tabaja) s soprogo Marijo Gle\xc5\xa1\xc4\x8di\xc4\x8d.'